  Виталий Пронин Удмуртиын 30-тӥ октябрьысен 2-тӥ ноябрёзь «Лэсьтэмын Удмуртиын» форум ортчоз. Отын бадӟым саклык висъяськоз туризмез, ужбергатонэз азинтонлы инвестициос кысконлы. Ужрадэз радъяло «Удмурт элькунэз азинтонъя корпорация» но Удмуртилэн Правительствоез. Форумлэн одӥг нуналэз сӥземын луоз инновациослы. 31-тӥ октябре нимысьтыз саклык висъяськоз ужбергатонэн алигес вырыны кутскемъёслы но пичигес предприятиослы. Соку Инновациослы юрттонъя фондлэн кивалтӥсез Сергей Поляков но элькунысьтымы вузъёсысь адямиос тодматозы, кыӵе юрттэт басьтыны быгато ужбергатӥсьёс но пичи предприятиос. Форум дыръя ик вералозы, кызьы виртуальной но ватсам реальность амалъёсты бизнесын кутыны луэ. Нунал ӵоже Ижысь техникая университет, Удмурт кун университет, «Кванториум» технопарк тодматозы, кыӵе туала амалъёсты соос куто асьсэ ужазы. Озьы ик та нуналэ инновационной проектъёсъя «Умник-18» элькун вожвылъяськонлэн полуфиналэз ортчоз. Отын 168 проектъёсын тодматозы, соос герӟаськемын энергетикаен, цифровой технологиосын, медицинаен но мукет удысъёсын. 50-эз соос пӧлысь финалэ потозы, 11-зэ усто проектэз улонэ пыӵатыны быдэн 500 сюрс манет висъяськоз. Форум сярысь пыр-почгес тодыны луоз http://forum.madeinudmurtia.ru/ сайтысь. Сергей Захаров  